Csorvás Város Polgármesterétől

5920 Csorvás, Rákóczi u. 17.

Előterjesztés

Csorvás Város Önkormányzatának Képviselő-testülete részére

a Településképi Arculati Kézikönyv elfogadásához

Tisztelt Képviselő-testület!

2016. július 23-án hatályba lépett a településkép védelméről szóló 2016. évi LXXIV. törvény (a továbbiakban: településképi törvény). A településképi törvény 1. és 2. §-a határozza meg a törvény megalkotásnak célját, miszerint: „1. § *az építési beruházások támogatása, egyúttal a hazai városok és községek sajátos településképének védelme és alakítása társadalmi bevonás és konszenzus által”*, valamint „2. § (1) *a településkép védelme a település vagy településrész jellegzetes, értékes, illetve hagyományt őrző építészeti arculatának és szerkezetének - az építészeti, táji érték és az örökségvédelem figyelembevételével történő – megőrzése, illetve kialakítása”*.

A településképi törvény 4. § (1) bekezdése szerint minden településen a *„településképi rendelet szakmai megalapozása érdekében településképi arculati kézikönyv (a továbbiakban: kézikönyv) készül.”*

A kézikönyv egy településrendezési eszköz, mely a településképi törvény meghatározása értelmében a - települések természeti és épített környezete által meghatározott - településképi jellemzők bemutatásának és minőségi formálásának eszköze. A kézikönyv feltárja és ismerteti a településen belül jól elkülönülő egyes településrészek arculati jellemzőit és értékeit, és ennek figyelembevételével szöveges és képi megjelenítés formájában javaslatot tesz a településképhez illeszkedő építészeti elemek alkalmazására.

Magyarország 2017. évi központi költségvetéséről szóló 2016. évi XC. törvény módosításáról szóló T/15427 számú törvényjavaslatát 2017. június 15-én fogadta el az Országgyűlés, mely szerint a kézikönyv elkészítéséhez Magyarország Kormánya 1-1 millió Ft vissza nem térítendő támogatást nyújt a 10 000 lakos alatti, 32 000 forint egy lakosra jutó adóerő-képességet el nem érő települési önkormányzatok számára.

Csorvás Város kézikönyvét az M L R Studio Kft. készítette Molnár Zoltán Gyula főépítész vezetésével.

A kézikönyvhöz kapcsolódó, már korábban megalkotott helyi rendeletek:

* Csorvás Város Önkormányzata Képviselő-testületének 11/2017. (VI.15.) önkormányzati rendelete a településfejlesztési koncepcióval, integrált településfejlesztési stratégiával és a településrendezési eszközök, valamint településképi arculati kézikönyv és településképi rendelet készítésével, módosításával kapcsolatos partnerségi egyeztetés szabályairól 2017. június 15-én lett kihirdetve, és 2017. június 16. napjától hatályos.
* Csorvás Város Önkormányzata Képviselő-testületének 25/2017. (XI.9.) önkormányzati rendelete a reklámok, reklámhordozók és cégérek elhelyezésének, alkalmazásának követelményeiről, feltételeiről és tilalmáról, valamint a településképi bejelentési eljárásról 2017. november 9-én lett kihirdetve, illetve az azt követő napon lépett hatályba.

Csorvás Város Önkormányzatának Képviselő-testülete 2017. november 9-én (csütörtökön) 16.00 órától lakossági fórumot tartott, melyen a Településképi Arculati Kézikönyv előkészítéséről informálóhatott a hallgatóság.

A témával kapcsolatos következő lakossági fórum időpontja 2017. december 12., kedd, 16.00 óra volt, amikor is a már elkészült kézikönyv véleményezési anyagát Molnár Zoltán Gyula főépítész bemutatta.

Csorvás Város Településképi Arculati kézikönyvének véleményezési anyaga jelenleg a település honlapján megtekinthető. A fájl mérte olyan terjedelmes, hogy azt a szokásos módon a jelen képviselő-testületi ülés anyagához nem lehetséges csatolni.

Kérjük a Tisztelt Képviselő-testületet, hogy véleményezze Csorvás város településképi arculati kézikönyvét, és fogadja el azt.

Csorvás, 2017. december 15.

 Baráth Lajos

 polgármester